KIRJALLINEN KYSYMYS E-4114/00 esittäjä(t): Glenys Kinnock (PSE) komissiolle. Orjatyövoima.



Virallinen lehti nro 187 E , 03/07/2001 s. 0134 - 0135



KIRJALLINEN KYSYMYS E-4114/00 esittäjä(t): Glenys Kinnock (PSE) komissiolle (11. tammikuuta 2001) Aihe: Orjatyövoima Kuinka komissio aikoo hyödyntää Kansainvälisen työjärjestön vuoden 2001 konferenssia kiinnittääkseen huomiota siihen, että esimerkiksi Intian, Pakistanin ja Nepalin hallitukset eivät ole vieläkään onnistuneet lakkauttamaan orjatyövoiman käyttöä sekä kehottaakseen kaikkien valtioiden hallituksia tunnustamaan ongelman laajuuden? Mitä komissio aikoo tehdä kannustaakseen Kansainvälistä työjärjestöä toteuttamaan riippumattomia ja kattavia selvityksiä niissä maissa, joissa orjatyövoimaa esiintyy, jotta saadaan selville orjatyövoiman käytön laajuus sekä alueet, joilla sitä harjoitetaan? Voiko komissio ilmoittaa, mihin toimiin se aikoo ryhtyä varmistaakseen, että orjatyövoiman kaikissa muodoissaan kieltävät lait ymmärretään ja myös toimeenpannaan? Christopher Pattenin komission puolesta antama yhteinen vastaus kirjallisiin kysymyksiin E-4104/00 ja E-4114/00 (20. helmikuuta 2001) Komissio yhtyy täysin arvoisan parlamentin jäsenen huoleen orjatyövoiman käytöstä Etelä-Aasiassa. Tämän ongelman monimutkaisuus ja sen läheiset yhteydet sosiaalisiin, taloudellisiin ja kulttuurisiin tekijöihin juontavat juurensa alueen huono-osaisimpien väestönosien edelleen vallitsevaan äärimmäiseen köyhyyteen. Orjatyövoiman käyttöön liittyvien ongelmien ratkaisemiseksi kehitysyhteistyöstrategioissa olisi komission mielestä keskityttävä köyhyyden vähentämiseen tähtääviin aloitteisiin, mikä parantaisi työntekijöiden asemaa talouselämän avainaloilla. Komissio tunnustaa myös kansainvälisten erityisjärjestöjen ja voimassa olevien monenvälisten välineiden asianmukaisen käytön merkityksen syrjinnän kohteeksi joutuneiden työntekijöiden työolojen parantamisessa. Kansainvälisen työjärjestön (ILO) vuonna 2001 järjestettävä kansainvälinen työtä käsittelevä konferenssi on sopivin tilaisuus arvioida maailmanlaajuisesti orjatyövoiman käytön tilannetta ja tehdä suosituksia nykyisten työntekoa koskevien yleissopimusten viimeistelemiseksi sekä niiden noudattamisen seuraamiseksi ja valvomiseksi. Erityisesti ILOn ensimmäisen pakkotyötä koskevan yleiskatsauksen (Global Report) julkistaminen osana ILOn vuonna 1998 työelämän keskeisistä periaatteista ja oikeuksista antaman julistuksen jatkotoimia tarjoaa hyvän tilaisuuden puuttua arvoisan parlamentin jäsenen mainitsemiin asioihin. Intiassa keskeisiä aloitteita huono-osaisimpien ja syrjityimpien väestönosien oikeuksien ja elinolojen parantamiseksi ovat olleet vuonna 1976 annettu laki orjatyövoiman käytön kieltämisestä, ILOn kansainvälinen ohjelma lapsityövoiman käytön poistamiseksi sekä yhteisön ja eri kansalaisjärjestöjen toimet yleisen peruskoulutuksen ja terveysohjelmien alalla. Pakistanissa hallitus on ilmaissut aikeensa tehostaa lakien täytäntöönpanoa. Maan tarkoituksena on ratifioida lapsityön pahimpia muotoja koskeva ILOn yleissopimus n:o 182, ja valmisteilla on orjatyöntekijöiden kuntouttamiseen tähtäävä toimintasuunnitelma. Työministeriö suunnittelee myös valvontakomiteoiden palauttamista toimintaan orjatyövoiman käyttöön puuttumiseksi paikallistasolla. Komissio tukee hallitusta hankkeella, jonka toteutuksesta vastaa ILO lapsityövoiman poistamiseen tähtäävän ohjelman (IPEC) yhteydessä. Ohjelmalla pyritään puuttumaan lapsi- ja orjatyövoiman käytön monitahoiseen ongelmaan ennaltaehkäisy- ja kuntoutustoimin. Nepal on ratifioinut jo seitsemän ILOn yleissopimusta sen lisäksi, että maan perustuslaissa (20 artiklassa) kielletään kaikenlainen ihmisten hyväksikäyttö. Heinäkuun 17. päivä 2000 perustettiin hallituksen alaiset seurantakomiteat keskus- ja aluetasolla. Lisäksi on perustettu hallituksen alainen ryhmä valvomaan orjatyöstä vapautettujen kuntoutusta, ja pakkotyötä koskeva ILOn yleissopimus n:o 29 on parhaillaan Nepalin parlamentin ratifioitavana. Komissio haluaa vahvistaa arvoisalle parlamentin jäsenelle, että näiden maiden kanssa tehtyihin voimassa oleviin yhteistyösopimuksiin perustuvien sekakomiteoiden kokoukset ovat olleet ja ovat jatkossakin sopivin asiayhteys seurata säännöllisesti orjatyövoiman käyttöä koskevan lainsäädännön täytäntöönpanoa ja edistää kuntoutusaloitteita.